**משפיעים על הסביבה**

**⏴ במבט חדש לכיתה ב**

**היקף יחידת הלימוד:** 3 שיעורים

**עמודים :** 142 -155

**מטרות**

* התלמידים יסבירו את הקשר בין שימוש במוצרים לבין הצטברות אשפה.
* התלמידים יסבירו כיצד אפשר להשתמש בחומרים בלי להזיק לסביבה.
* התלמידים יציעו פתרונות לצמצום כמות האשפה בסביבה**.**

**מהלך השיעור**

| **מרכיבי מעגל הלמידה** | **פעילויות** |
| --- | --- |
| **פתיחה** | * פותחים בהקראת קטע הפתיחה **לאן נעלמו האריזות?** , עמוד 142 ועורכים דיון. * מה פשר מעשיה של האם בסיפור? * מדוע היא משתמשת באריזות ישנות? * לאן נעלמים החומרים כאשר משליכים אותם לאשפה?   קטע הפתיחה מבקש לעורר סקרנות באמצעות תיאור מעשיה המוזרים של אימא, ולהצביע על כך שלמעשיה אלה יש תכלית.  יחידת לימוד זו תעסוק בנושא: חומרים המושלכים לאשפה משפיעים על הסביבה. |
| **התנסות** | * עורכים דיון באירועים שונים שחוו הילדים במפגש עם סביבתם הקרובה: סביבת בית הספר, הרחוב, הבית, השכונה, אירועים שגרמו להם לרגשות שונים. * מה הרגשתם ? * מה גרם לכם להרגיש כך? * מה עשיתם כשחוויתם חוויה לא נעימה בסביבה? * מה עשיתם כשהיה לכם נעים בסביבה?   חשוב להתחיל בתיאור של רגשות נעימים ורק אחר כך לפנות לרגשות לא נעימים. חשוב לדובב את התלמידים לתאר התנהגויות שמטפחות את הסביבה (למשל, איסוף ניר למכל איסוף) והתנהגויות שפוגעות בסביבה (למשל, השלכת נייר על המדרכה ברחוב). חשוב ליצור אווירה פתוחה שנותנת מקום לדעות ולעמדות שונות, אווירה של מעורבות ושל פתיחות.   * מבצעים את המשימה כיצד נראית הסביבה שלנו? , עמודים 144 - 146.   משימה זו מזמנת פעילות חוץ כיתתית (סיור) שבה התלמידים מתבקשים לערוך תצפית בסביבה. התלמידים מתבקשים לקחת עמם דף תצפית, כלי כתיבה וכובע, לצפות בסביבה הקרובה ובמצבה בעזרת החושים, ולתעד את התרשמותם באמצעות דף התצפית שבספר הלימוד.  בשיעור שלאחר הסיור חשוב לקיים דיון בכיתה ולאסוף את רשמיהם ולחזק את הקשר בין מה שראו וחוו בסביבה לבין הפעולות שירצו לעשות בה (סביבה נעימה מעוררת רצון להישאר ולפעול בה, ולהיפך). |
| **המשגה** | * קוראים את קטע המידע **אנחנו מייצרים אשפה,** עמודים 147 -148. עונים על שאלות שבעמוד 148.   קטע המידע והשאלות הנלוות לו בתבנית "קוראים, כותבים ומבינים" נועדו לסייע לתלמידים להמשיג את הרעיונות המרכזיים הקשורים בפעילות של האדם בסביבה והמחיר הסביבתי הנובע ממעשים אלה: בני האדם מייצרים אשפה בעקבות שימוש במוצרים (פסקה 1); השלכת מוצרים פירושה השלכת חומרים (פסקה 2); המחיר הסביבתי של האשפה (פסקה 3); והבעיה הסביבתית (פסקה 4). מן ההיבט האורייני-לשוני חשוב ביותר להביא את התלמידים למודעות למבנה הרעיוני של קטעי המידע ולהציע להם לתת כותרות לפסקאות השונות. מתן כותרת מזמן שימוש במיומנות של הכללה. |
| **יישום** | * מבצעים את המשימה **מקטינים את כמות האשפה** בתבנית **שומרים על כדור הארץ** , עמוד 149.   הפעילויות המוצעות בתבנית זו מתייחסות להיכרות עם פתרונות אפשריים לבעיה ("כיצד להקטין את כמויות האשפה?") ועם עשייה סביבתית למען השמירה על איכות הסביבה.  שימו לב: ילדים ומבוגרים הם הגורמים למפגעים בסביבה (ובמקרה זה להצטברות של אשפה). חשוב לציין זאת כאן, כי בהמשך תהליך הלמידה וההתנסות התלמידים יפעלו למען שיפור איכות הסביבה. מתוך התנסות בעשייה ובשיפור, יבינו כי בכוחם להשפיע על הסביבה.   * קוראים את קטעי המידע **מחזור חומרים,** עמודים, 150 - 151   למשימה זו שתי מטרות: האחת, להמחיש את האפשרות להשתמש שוב במוצרים על ידי התנסות ממש. והשנייה, לעודד את התלמידים להעלות כמה שיותר רעיונות לשאלה/לבעיה (מה אפשר לעשות כדי להקטין את כמות האשפה?.) זוהי מיומנות בסיסית שמסייעת, בין השאר, לפתרון בעיות בתחומים שונים. זאת ועוד, השאלה הספציפית "מה אפשר לעשות עם...?" מזמינה את התלמידים לצאת מקיבעון תפקודי ומעודדת חשיבה יצירתית. קוראים את המידע בגדים מבקבוקי פלסטיק בתבנית היודעים אתם ש..., עמוד 151.התבנית נועדה להרחבת המושג "מחזור" בעזרת דוגמה של מוצר שמוכר מחיי היומיום: מעילים ושמיכות מפליז, שחומר הגלם שממנו מייצרים אותם מתקבל באמצעות מחזור.  * עונים על שאלות 1 -3 בתבנית **אל המחברת**, עמוד 152. * עונים על שאלות 1 - 8 בתבנית **במבט חוזר**, עמודים 154 - 155.   במסגרת הפעולות האישיות והכיתתיות להקטנת כמויות האשפה אפשר להכין עם התלמידים פחי אשפה שונים: לפסולת של מוצרים מנייר, לפסולת של בקבוקים מפלסטיק. לצורך זה אפשר להשתמש שוב בדליים ישנים מפלסטיק, בקופסאות קרטון וכדומה, ולקשט את הפחים בעזרת ניירות משומשים, ניירות עיתון, חומרי יצירה וצבעים. לבקש מהתלמידים לרשום כללים למיון אשפה ולתכנן תורנות ריקון לפחים. |
| **סיכום רפלקציה** | * הצע/י כללי התנהגות לשמירה על הסביבה? * סכמ/י: כיצד ניתן להקטין את כמות האשפה? * הסבר/י את המושגים : שימוש חוזר ומחזור. תנו דוגמא לכל מושג. * הסבר/י: כיצד הפעולות שלנו (שימוש חוזר ומחזור) מסייעות לשמירה על הסביבה? * מה למדתי בשיעור? * מה השיעור חידש לי? * כיצד למדנו ומה אהבתי בשיעור? |